Návrh

Ústavný zákon
z ......................,

ktorým sa mení a dopĺňa Ústava Slovenskej republiky. 

Národná rada Slovenskej republiky sa uzniesla na tomto ústavnom zákone :

	                                             Čl. I

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z, ústavného zákona č. 140/2004 Z. z.. a ústavného zákona č. 323/2004 Z. z. sa mení a dopĺňa takto :

1. V Čl. 60 ods. 1 znie:
    „(1) Najvyšší kontrolný úrad Slovenskej republiky je nezávislý orgán kontroly hospodárenia s

a)   prostriedkami rozpočtov, ktoré podľa zákona schvaľuje Národná rada Slovenskej republiky alebo vláda,
b) majetkom, majetkovými právami, finančnými prostriedkami, záväzkami a pohľadávkami štátu, verejnoprávnych inštitúcií, Fondu národného majetku Slovenskej republiky, obcí, vyšších územných celkov, právnických osôb s majetkovou účasťou štátu, právnických osôb s majetkovou účasťou verejnoprávnych inštitúcií, právnických osôb s majetkovou účasťou Fondu národného majetku Slovenskej republiky, právnických osôb s majetkovou účasťou obcí, právnických osôb s majetkovou účasťou vyšších územných celkov, právnických osôb založených obcami alebo právnických osôb založených vyššími územnými celkami,
c) majetkom, majetkovými právami, finančnými prostriedkami a pohľadávkami, ktoré sa poskytli Slovenskej republike, právnickým osobám alebo fyzickým osobám v rámci rozvojových programov alebo z iných obdobných dôvodov zo zahraničia,
d) majetkom, majetkovými právami, finančnými prostriedkami, pohľadávkami a záväzkami, za ktoré Slovenská republika prevzala záruku,
e)  majetkom, majetkovými právami, finančnými prostriedkami, pohľadávkami a záväzkami právnických osôb vykonávajúcich činnosti vo verejnom záujme.“.

2. V čl. 60 ods. 2 písmeno c) znie:
   „c) obce a vyššie územné celky, právnické osoby zriadené obcami, právnické osoby zriadené vyššími územnými celkami a na právnické osoby s majetkovou účasťou obcí alebo právnické osoby s majetkovou účasťou vyšších územných celkov.“.

3. V čl. 103 ods. 4 sa slová „člen Najvyššieho kontrolného úradu“ nahrádzajú slovami „predseda a podpredseda Najvyššieho kontrolného úradu Slovenskej republiky“.

4. Doterajší text čl. 126 sa označuje ako odsek 1 a dopĺňa sa odsekom 2, ktorý znie:
     „(2) Ústavný súd rozhoduje v sporných prípadoch o tom, či je daná kontrolná pôsobnosť Najvyššieho kontrolného úradu.“.

5.   V čl. 130 ods. 1 sa za písmeno e) vkladá nové písmeno f), ktoré znie:
„f) Najvyšší kontrolný úrad v prípade ustanovenom v čl. 126 ods. 2,“.

Doterajšie písmeno f) sa označuje ako písmeno g). 

6. V čl. 130 ods. 1 sa za písmeno g) vkladá písmeno h), ktoré znie: 
   „h) každý, kto namieta kontrolnú pôsobnosť Najvyššieho kontrolného úradu v prípade ustanovenom v čl. 126 ods. 2.“.

Čl. II

Tento ústavný zákon nadobúda účinnosť 1.júla 2005